《如此江山 其二》
清代·冒殷书

双文若是无寻处，从今切莫乘兴。石黛迎觞，秋波射座，稍待须臾之顷。

商音甫定。觉烟树伤心，乱山枫暝。饯了行人，雁儿叫得寸肠冷。

多才偏惹懊恼，怪青天梦梦，终古难醒。潘岳牵情，阴铿饮泣，辜负名场称俊。

还多耿耿。叹诗到无题，有谁能咏。几个良宵，独挨清漏永。

作者简介：冒殷书，字文足，号借庐，如皋人。诸生。有《梨雨堂集》、《春浮集》、《何文居集》、《万卷楼》初、二集。